1Nacuritani Arung Ahab lao ri Izebél bainéna, sininna iya puraé napogau’ Elia, makkuwatoro pékkugi Elia mpunoi sininna nabi Baal.
2Nanakirinni Izebél iyaé karébaé lao ri Elia, "Tennapodo pahukkungngi sining déwataé, mala naunoka, rékko baja wettu pada-padaéwé dé’ ugaurekko pada-pada mugaurengngéngngi nabi-nabi Baal-éro."
3Métauni Elia, nainappa lari kuwammengngi dé’ nariyuno. Laoni silaong pattumaninna ri Bersyéba ri Yéhuda. Kuwaniro nasalai pattumaninnaro,
4nainappa mallaleng lao ri padang kessi’é siesso ittana sibawa mappésau ri yawana séddié aju iya maworongngé. Kuwaniro tudang sibawa macinna kuwammengngi namaté bawang. Adanna lao ri PUWANGNGE, "Dé’na utahanna, PUWANG. Ala bawanni nyawaku. Dé’ ulebbi makessing naiya toriyoloku!"
5Nainappa léwu ri yawana ajuéro namatinro. Tennasenna-sennana séddi malaéka géssai sibawa makkeda, "Oto’no Elia, anréno!"
6Makkitani Elia mattulili, napaitana ri seddéna ulunna sipolo roti tunu sibawa kendi mallise uwai. Manréni sibawa ménung, nainappa léwu paimeng.
7Untu’ mabbékkaduwanna poléi malaéka’na PUWANGNGE géssai sibawa makkeda, "Oto’no, Elia, anréno, kuwammengngi muwulléi tahang mallaleng mabéla."
8Moto’ni Elia, nainappa manré sibawa ménung. Namawatanna sibawa naulléna joppa patappulo esso ittana lao ri Bulu Sinai, onronna Allataala mappaitangngi aléna.
9Kuwaniro Elia mabbenni ri laleng gowaé. Namakkedana PUWANGNGE lao ri aléna, "Elia, mangako kuwaé?"
10Nappébali Elia, "Oh PUWANG, Allataala Iya Pommakuwasaé, tuli majjamaka banna untu’ Alému bawang. Iyakiya umma Israélié najjalékkaiwi assijancinna mennang sibawa Iko. Nabongkara’i mennang sining mézba-Mu sibawa naunoi nabi-nabim-Mu. Banna iyya ritu bawang iya monroé, na makkekkuwangngé maéloi mpunoka!"
11Nakkeda PUWANGNGE lao ri aléna, "Assuno polé ri gowaéro, sibawa tettonno mangolo ri Iyya ri tompo’na bulué." Nalalona PUWANGNGE kuwaro, ripoddiyoloi ri anging iya mirié makencang senna angkanna mapuwé bulu-bulué sibawa mareppa bulu batué. Iyakiya PUWANGNGE dé’ nappaitangngi aléna ri laleng angingngéro. Maononana iyaro angingngé, tatténrénni tanaé, iyakiya muwi ri laleng tatténréng tanaéro dé’to nappaitangngi aléna PUWANGNGE.
12Nainappa poléni apié, iyakiya dé’ towi PUWANGNGE ri laleng apiéro. Purairo masino-sinoni, nainappa naéngkalinga séuwa sadda iya marenni’é.
13Wettunna naéngkalinga Elia iyaro saddaé, natongkoni rupanna sibawa jumbana, nainappa massu sibawa tettong ri sumpanna gowaéro. Napaéngkalingana sadda iya makkedaé, "Elia, mangako kuwaé?"
14Nappébali Elia, "Oh PUWANG, Allataala Iya Pommakuwasaé, tuli majjamaka banna untu’ Alému bawang. Iyakiya umma Israélié najjalékkaiwi assijancinna mennang sibawa Iko. Nabongkara’i mennang mézba-mézba-Mu sibawa mpunoi nabi-nabim-Mu. Banna iyya alé-aléku iya monroé, na makkekkuwangngé maéloi mpunoka!"
15Nakkeda PUWANGNGE, "Lisuno ri padang kessi’é seddéna Damsyik! Nainappa laoko ri kotaé sibawa tirikiwi minnya ulunna Hazaél selaku tanrang riyakkana mancaji arung Siria.
16Pogau’ towi makkuwaéro lao ri Yéhu ana’ Nimsi, kuwammengngi namancaji arunna Israélié, sibawa lao ri Elisa ana’ Safat polé ri Abél-Méhola, kuwammengngi namancaji nabi sulléiko.
17Nigi-nigi iya dé’é nariyuno ri Hazaél, riyunoi matu ri Yéhu, sibawa mennang iya leppe’é polé ri Yéhu riyunoi matu ri Elisa.
18Iyakiya 7.000 tau ri Israélié Upassalama matu, iyanaritu sining tau iya tette’é matinulu ri Iyya sibawa dé’ naengka nasuju’ sompai dato-dato Baal iyaré’ga bauwi."
19Nanajoppana Elia méwai sita Elisa iya mattengngangngé maddakkala. Engka seppulo duwa pasang saping ri yolona na aléna Elisa maddakkala sibawa pasangeng saping paccappurengngé. Wettunna Elia lalo ri seddéna Elisa, naleppessani Elia jumbana nanaparampa’i ri salangkanna Elisa.
20Nanasalaini Elisa sining sapinna nanalari lellungngi Elia, enrengngé makkeda, "Palaloka massimang riyolo ri tomatowakku, nainappaka maccowériwi matu Bapa’." Nametté Elia, "Laono. Dé’ uwattéyakko."
21Lisuni Elisa ri dare’na nainappa nagéré sining sapinna. Watanrakkalana napaké selaku aju tunung untu’ nasui jukuna sining sapingngéro. Nainappa natawa-tawa iyaro jukué lao ri ana’ buwana nananréi mennang. Purairo laoni Elisa maccowériwi Elia sibawa mancaji pabbantunna.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn